Titanic-brief vir miljoene verkoopAlexander and Mary Holverson (Foto: Henry Aldridge and Son Auctioneers via AP) ŉ Brief wat deur een van die Titanic se passasiers geskryf is ŉ dag voor dié skip gesink het, is vir £126 000 (R2,2 miljoen) in Engeland verkoop. Dié handgeskrewe brief is op 13 April 1912 op gemerkte Titanic-papier geskryf, deur ŉ eersteklaspassasier genaamd Alexander Oskar Holverson. Dit is die dag voor die skip ŉ ysberg in die Noord-Atlantiese Oseaan getref en gesink het, en sodoende meer as 1 500 passasiers se lewens geëis het. Holverson, wat ŉ verkoopsman was, was saam met sy vrou op die skip en was van plan om die brief aan sy ma te pos as hulle in New York aankom. Henry Aldridge & Son, die afslaer wat in Titanic-memorabilia spesialiseer, het gesê dié brief is “een van die belangrikste Titanic-briewe wat al ooit opgeveil is”, as gevolg van die inhoud daarvan en oor die historiese konteks en skaarsheid van die brief. Die brief wat Holverson geskryf het (Foto: Henry Aldridge and Son Actioneers via AP) Die brief begin met “My liewe Ma”, waarna Holverson die Titanic beskryf: “massief in grootte en opgestel soos ŉ luukse hotel. Die kos en drank is uitsonderlik.” In ŉ aangrypende sin skryf hy: “As alles goed gaan, sal ons Woensdagoggend in New York aankom.” Dié brief, een van die laastes wat deur slagoffers van die tragedie geskryf is, is in Holverson se sak in ŉ notaboekie gevind. Dit is later na sy familie gestuur. Holverson se vrou het die Titanic-ramp oorleef.